CELEX: 
Language: hu
Date: 2022-01-13 00:00:00
Title: A BIZOTTSÁG (EU) .../... VÉGREHAJTÁSI RENDELETE az Európai Tengerügyi, Halászati és Akvakultúra-alap létrehozásáról és az (EU) 2017/1004 rendelet módosításáról szóló (EU) 2021/1139 európai parlamenti és tanácsi végrehajtási rendeletnek az energiahatékony technológiák azonosítása és a halászhajók szokásos halászati erőkifejtésének meghatározására szolgáló módszertani elemek meghatározása tekintetében történő módosításáról

A BIZOTTSÁG (EU) .../... VÉGREHAJTÁSI RENDELETE
            
            
               (2022.1.13.)
            
            
               az Európai Tengerügyi, Halászati és Akvakultúra-alap létrehozásáról és az (EU) 2017/1004 rendelet módosításáról szóló (EU) 2021/1139 európai parlamenti és tanácsi végrehajtási rendeletnek az energiahatékony technológiák azonosítása és a halászhajók szokásos halászati erőkifejtésének meghatározására szolgáló módszertani elemek meghatározása tekintetében történő módosításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az Európai Tengerügyi, Halászati és Akvakultúra-alap létrehozásáról és az (EU) 2017/1004 rendelet módosításáról szóló (EU) 2021/1139 európai parlamenti és tanácsi rendeletre
                  1
                és különösen annak 18. cikke (5) bekezdésére,
            
            
               mivel:
            
            
               (1)Az (EU) 2021/1139 rendelet 18. cikkének (1) bekezdése lehetővé teszi, hogy az Európai Tengerügyi, Halászati és Akvakultúra-alap támogatást nyújtson a legfeljebb 24 méter teljes hosszúságú halászhajók fő- vagy segédhajtóművének cseréjéhez vagy korszerűsítéséhez.
            
            
               (2)Az (EU) 2021/1139 rendelet 18. cikke szerinti támogatás az (EU) 2021/1139 rendelet 14. cikke (1) bekezdésének b) pontjában említettek szerint, nevezetesen a halászhajók hajtóművének cseréje vagy korszerűsítése révén hozzájárul az energiahatékonyság növelésére és a szén-dioxid-kibocsátás csökkentésére irányuló egyedi célkitűzés teljesítéséhez.
            
            
               (3)Mivel az (EU) 2021/1139 rendelet 18. cikke (5) bekezdése második albekezdésének a) pontja az új hajtómű által használt energiahatékony technológiákra utal, azonosítani kell azokat az energiahatékony technológiákat, amelyek hozzájárulnak a szén-dioxid-kibocsátás mérsékléséhez.
            
            
               (4)Az (EU) 2021/1139 rendelet 18. cikke (5) bekezdése második albekezdésének c) pontja úgy rendelkezik, hogy a tagállamnak mérések útján azt kell megállapítania, hogy az új hajtómű – az érintett hajó szokásos halászati erőkifejtése mellett – 20 %-kal kevesebb szén-dioxidot bocsát ki vagy 20 %-kal kevesebb tüzelőanyagot fogyaszt, mint a lecserélt hajtómű.
            
            
               (5)A tagállam által végzendő mérés céljából meg kell határozni, hogy mi tekintendő „az érintett hajó szokásos halászati erőkifejtésének”, figyelembe véve a különféle halászhajók sokaságát, az általuk alkalmazott halászati technikákat, az általuk megtett távolságokat és a terhelési tényezőiket, amelyek idővel mind változnak és hatással vannak a szén-dioxid-kibocsátásra és a tüzelőanyag-fogyasztásra.
            
            
               (6)Az e rendeletben meghatározott intézkedések mielőbbi alkalmazásának lehetővé tétele érdekében a rendeletnek az Európai Unió Hivatalos Lapjában való kihirdetését követő napon kell hatályba lépnie.
            
            
               (7)Az e rendeletben előírt intézkedések összhangban vannak az Európai Tengerügyi, Halászati és Akvakultúra-alap Bizottságának véleményével,
            
            
               ELFOGADTA EZT A RENDELETET:
            
            
               1. cikk 
               Az új hajtóművek által használt energiahatékony technológiák
            
            
               Az (EU) 2021/1139 rendelet 18. cikke (5) bekezdése második albekezdése a) pontjának alkalmazásában úgy tekinthető, hogy a halászhajók új hajtóművei energiahatékony technológiákat alkalmaznak, amennyiben:
            
            
               1.a következő meghajtásokat használják: 
            
            
               a)hidrogén;
            
         
         
            
               b)ammónia;
            
            
               c)belső égés;
            
            
               d)üzemanyagcellák;
            
            
               e)villamos energia;
            
            
               f)a villamos energia és a belső égés kombinációja (hibrid);
            
            
               g)üzemanyagcellás hibrid;
            
            
               2.rendelkeznek az (EU) 2016/1628 európai parlamenti és tanácsi rendelet
                  2
                szerinti típusjóváhagyással. 
            
            
               2. cikk 
               A halászhajók szokásos halászati erőkifejtése
            
            
               Az (EU) 2021/1139 rendelet 18. cikke (5) bekezdése második albekezdése c) pontjának alkalmazásában a tagállamok a következő elemek alapján döntenek arról, hogy mi tekintendő a támogatás iránti kérelem tárgyát képező halászhajó szokásos halászati erőkifejtésének:
            
            
               1.
                     az érintett halászhajó jellemzői és halászati gyakorlata;
            
            
               2.
                     a támogatás iránti kérelmet megelőző három naptári évben megtett tíz reprezentatív halászati út átlaga; valamint 
            
            
               3.
                     az érintett halászhajó által a reprezentatív halászati utak során alkalmazott halászati technikák és a tengeren töltött idő.
            
            
               3. cikk 
               Hatálybalépés
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2022.1.13.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 247., 2021.7.13., 1. o.
               
               
                  
                     (2)
                  
                        Az Európai Parlament és a Tanács (EU) 2016/1628 rendelete (2016. szeptember 14.) a nem közúti mozgó gépek belső égésű motorjainak a gáz- és szilárd halmazállapotú szennyező anyag-kibocsátási határértékeire és típusjóváhagyására vonatkozó követelményekről, az 1024/2012/EU és a 167/2013/EU rendelet módosításáról, valamint a 97/68/EK irányelv módosításáról és hatályon kívül helyezéséről (HL L 252., 2016.9.16., 53. o.).